સંસારમાં આપણે આપણા મનથી ઇચ્છા કરીએ તેવી પરિસ્થિતિ આપણને મળતી હોય છે. સુખ અને નીરોગીતા કે દુઃખ અને માંદગી આપણી પસંદગીથી આપણને મળતી હોય છે. અલબત્ત આ પસંદગી આપણે જાણીબૂઝીને નહીં પણ અજ્ઞાતપણે કરતા હોઇએ છીએ. દુર્ભાગ્ય વાસ્તવમાં દુર્ભાગ્ય હોતું નથી પણ આપણું જ સર્જન હોય છે. આપણાં વર્તમાન દુઃખો અને રોગોનું કારણ આપણી અગાઉનાં જ નકારાત્મક દૃષ્ટિકોણમાં રહેલું હોય છે. જોકે ભૂતકાળને આપણે બદલી શકતા નથી પણ માણસ ધારે તો એના વર્તમાન વિચાર પ્રવાહને અને લાગણીઓને બદલી શકે છે અને સુખી અને તંદુરસ્ત આવતી કાલનું નિર્માણ કરી શકે છે. ભવિષ્યના સુખાકારી અને નિરોગીતા વ્યકિત પોતાની પસંદગીથી પ્રાપ્ત કરતી હોય છે. આમ કરતાં પહેલાં આપણે જ જાણે-અજાણ્યે શી રીતે આપણા પોતાના માટે દુઃખ અને બીમારીની સ્થિતિ પેદા કરતા હોઇએ છીએ તે જાણવું જરૂરી છે.